khistorydata/jeongjo-sjw-relations huggingface dataset:
정조 7년
趙興鎭。以兵曹言啓曰。今十二月二十六日宗廟臘享大祭親行時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。御營步軍五哨。騎士三番爲先後廂。訓將代領。隨駕之營。各處入直。以禁營西營新營入番軍中。量宜除出。每處各留十名。留陣則守禦使率禁營出番軍二哨。訓局外各營入直軍中除出百名都領。留陣斥候伏兵屛門把守軍兵。禁營出番軍中使用。京標下切勿出用之意。分付。禁軍則南殿動駕時。休番隨駕。可也。
정조 7년
趙興鎭。以兵曹言啓曰。本曹郞廳夜巡檢時初更量。東所巡邏部將軍號下。一字誤答。故盤問委折。則渠言軍號頒下。在於初更。發巡之後原軍號。未及目見。只聞西所部將口傳云云。故仍往西所。招致部將。更爲詰問。則一字誤傳。果是的實。莫重軍號。西所部將之誤傳。東所部將之只憑口傳。致此誤對之狀。俱極萬萬驚駭。當該東所部將李益謙。西所部將金永勉。一竝令該府拿問處之。何如。傳曰。允。不見文跡。只憑口傳。近來謬例果然乎否。更爲査問草記。入直騎郞了了。此等事摘發。堂上。亦欲修擧之故。趁時草記。各賜內下箭竹拾箇。竝卽祗受。可也。
정조 7년
趙興鎭。以備邊司言啓曰。卽因原春監司徐鼎修賑穀請劃狀啓。有今日內稟處之命矣。取見其狀本。則以爲。江陵等九邑。旌善等五邑。來春賑濟。勢所不已。楊口等三邑。待明春觀勢接濟計料。而若待各邑抄飢之畢到。不無晩時之慮。帖別備各穀。限二萬五千石。姑先劃給。空石帖。限八百張。亦令頒下。以爲補賑事。請令廟堂稟旨。分付矣。嶺東民勢。轉益遑汲。而嶺西之災面民情。無間於嶺東。春後賙賑之資。及今經紀。不容少緩。道臣所請。旣有商度。帖別備各穀。本爲備荒之資。二萬五千石。依狀請許劃。使之酌量均俵。排巡接濟。至於空名帖八百張。今不必盡數成送。爲先以五百張下送。若可以從便區處。猶或不足。則追後加請。亦自未晩。以此。分付。何如。傳曰。允。
정조 7년
安聖彬。以義禁府言啓曰。李得濟。杖一百收贖。告身盡行追奪。流三千里定配事照律。啓目判付內。功議各減一等事。命下矣。李得濟功議各減一等。杖九十收贖。告身盡行追奪。洪忠道忠州牧連原驛。徒二年半定配。而以議啓內辭意。具罪目依例發遣府書吏。押送配所。何如。傳曰。允。
정조 7년
安聖彬。以義禁府言啓曰。保放罪人李潤慶査啓。今已啓下。還囚之意。敢啓。傳曰。知道。
정조 7년
司憲府照目。行吏曹判書金鍾秀緘答云云。傳旨內辭緣。惶恐遲晩。依傳敎緘辭。從重推考罪。依法典杖一百收贖。公罪。係是一品。上裁。何如。奉敎委毗。何如。敦迫。何如。而屢煩飭敎。無意承膺。情理從他情理。分義到底掃地。誰謂重臣而有此乖刺之擧乎。況旀貶期在卽。政日不遠。此時銓長。豈可退處鄕廬。不思所以進身之方也。今則旣到闕下。貶目自可及期磨勘。不必如例照律。答通還給。使之待明朝開坐。事畢後當引接。卽爲來待之意。亦令知悉爲良如敎。
정조 7년
癸卯十二月十三日巳時。上御誠正閣。承旨入侍時。行左承旨朴祐源。二直提學徐有防。檢校直閣徐龍輔。待敎李崑秀。假注書徐瀅修。記事官李祖承尹行任。以次進伏訖。上命同副承旨入侍。賤臣出傳還入。同副承旨趙興鎭。追入進伏。上命祐源書傳敎曰。開坼在卽。飭敎屢煩。而一味在外。無意膺命。揆以國體。寧不寒心。重臣情理之難强。朝家非不知之。貶目磨勘。不過霎時了當事。然又逡巡。是豈平日所望於此重臣者。如欲體諒。豈必故爲拖至於今乎。行吏曹判書金鍾秀爲先緘辭從重推考。待緘辭判下。仍令今日內磨勘後。下去將護。又命書傳敎曰。吏曹貶坐。旣令今日內磨勘。堂上不可不備員。參議未差之代。前望單子入之。待下批牌招察任。使之同參貶坐。書訖。上命院隷。申飭出送。吏曹判書必於今日內入來。緘答之意。分付。賤臣承命出傳。還入進伏。祐源曰。行吏曹判書金鍾秀。緘辭推考事。命下矣。憲府諸臺。竝卽牌招。以爲承受之地。何如。上曰。依爲之。傳旨未下人。只推。一體牌招。可也。出擧條上命興鎭書傳敎曰。騎馬三匹立之。宣傳官三員待命。仍命宣傳官李身敬內氷庫。吳毅常西氷庫。金爔東氷庫。摘奸以來。又命提調入侍。賤臣承命出傳。與內局提調徐有隣偕入進伏。上命有隣讀應製諸作後。仍命考券。遂命退。諸臣以次退出。
정조 7년
癸卯十二月十三日二更。上御觀物軒。坐直承旨入侍時。同副承旨趙興鎭。假注書朴能源。記注官金鳳顯。記事官尹行任。以次進伏訖。上曰。注書出去。兵批望筒。催促入之。賤臣承命捧入。上曰。拿處宣傳官。今日內捧草供以聞。出榻敎仍命書榻敎曰。新除授同義禁。先開坐後謝恩。上命退。諸臣以次退出。
정조 7년
行都承旨沈豐之坐。行左承旨朴祐源坐直。右承旨安聖彬坐。左副承旨李時秀坐直。右副承旨李重馥病。同副承旨趙興鎭坐。注書二員未差。假注書徐瀅修仕朴能源仕直。事變假注書沈銖仕。
정조 7년
安聖彬啓曰。合辭方張之時。兩司無詣臺之員。事甚未安。除在外外。呈告人員。竝卽牌招。何如。傳曰。允。
정조 7년
禁府堂上前望單子入之。知義禁李在簡。同義禁洪良浩。落點。
정조 7년
以平安監司交濟穀移運事祗受狀啓。傳于趙興鎭曰。待回移到付。隨卽狀聞之意。回諭。令廟堂北伯處。措辭關飭。形止。使之從速登聞。
정조 7년
朴祐源啓曰。修撰曺遠振。下諭後過限不上來。依定式禁推傳旨捧入之意。敢啓。傳曰。分揀。
정조 7년
以掌令尹㬦。持平李益運李度謙。正言林道浩趙弘鎭牌不進罷職傳旨。傳于李時秀曰。臺諫之無端違牌。此何分義。然則無寧早卽停啓之爲愈。此後臺諫牌去來無端違牌者。竝勿呼望。
정조 7년
李時秀。以兵曹言啓曰。傳曰。不見文跡。只憑口傳。近來謬例。果然乎否。更爲査問草記事。命下矣。依傳敎。東所部將李益謙。西所部將金永勉。招致査問。則渠等所告內。軍號頒布之法。衛將部將相對開坼後。始爲頒布。自是常規。而近來則衛將獨爲坼見後。使該所書員口傳于部將。便成謬例。今番則軍號頒布前。四所部將則衛將已發巡更。故不得擅自開坼。聞於明禮門部將金吉行所傳。東所部將則亦已發巡。未及目見文跡。只憑西所部將口傳。別無更達云矣。莫重軍號。衛將部將。不爲相對開坼。每使下吏口傳。事極驚駭。金吉行之誤傳軍號。亦甚慢忽。當該西所衛將及明禮門部將。竝爲拿問處之。何如。傳曰。允。當初軍號之受來而不示之者。果是衛將之罪乎。誤傳根因。亦在何所乎。此委折。添問目取招。竝令捧草供。入啓。可也。
정조 7년
以義禁府李益謙等囚單子。傳于安聖彬曰。何時下敎。尙不捧供。政院之不爲催促。極爲駭然。該房承旨推考。
정조 7년
李時秀。以賑恤廳言啓曰。萬里倉契居禁軍尹佐殷。今十二月十三日渠家門前。得十歲男兒南巨福。告于西部。自該部今月十四日。牒呈領付。故依節目留養之意。敢啓。傳曰。知道。
정조 7년
李時秀。以義禁府言啓曰。瑞興縣徒三年定配罪人李集斗放送。使之罔夜上來。萬一遲滯。卽其地勿限年定配事。命下矣。李集斗卽爲放送。使之罔夜上來事。分付該道道臣之意。敢啓。傳曰。知道。
정조 7년
李時秀。以吏曹言啓曰。本曹郞官有闕之代。口傳差出事。命下矣。當爲擧行。而前望只有李集斗一人。無以排擬。自前元無單付之例。何以爲之。敢稟。傳曰。前望單子入之。
정조 7년
李時秀。以義禁府言啓曰。行首宣傳官副行首宣傳官。一竝削職。令該府拿問勘處。參薦宣傳官竝汰去。亦爲下義禁府。推問處之事。命下矣。李文爀李潤謙李東善具縉鄭㵙李永秀李星會曺翰振韓應儉沈公燁南熙林載洙李膺福等。今方待命。竝卽拿囚後擧行之意。敢啓。傳曰。知道。
정조 7년
李時秀。以義禁府言啓曰。執筆當該刑房都事拿問。捧草供以聞事。命下矣。當該刑房都事趙象存。卽爲拿囚之意。敢啓。傳曰。分揀放送。
정조 7년
義禁府啓目。陽智前縣監徐有悌原情云云。問目內辭緣。泛稱遲晩。刑推得情。何如。判付啓。除刑推論理議處爲良如敎。
정조 7년
義禁府啓目。參禮前察訪鄭國臣原情云云。問目內辭緣。惶恐遲晩。刑推得情。何如。判付啓。考律勘放後。草記爲良如良。
정조 7년
義禁府啓目。粘時囚罪人李潤慶前任碧潼三和時。樓堞軍器之修繕。旗幟弓箭之新備及各樣別備之數。道啓囚供。別無相左是白乎乃。其矣已遲晩。三百兩私用外。到三和時。所謂新延例下。遷水營時。所謂新到需用。京司吏隷等帖給之物。兵營遞歸時。編裨報債之錢。合爲四千餘兩是白如乎。此雖與入己有間。便同私用。則以莫重封錢。那移擅用。論其所犯。法理深重。以此發問目遲晩取招後。照法勘處。何如。判付啓。今日開坐時。卿等更可出意見。嚴問取招。期於得情爲有矣。當寒滯囚。可悶。捧草供以聞爲良如敎。
정조 7년
刑曹啓目。承政院書吏金宗爀洪胤璡原情云云。旣已遲晩。所當自臣曹考律勘處是白乎矣。旣有捧供以聞之命。上裁。何如。判付啓。近來院吏所爲。節節痛駭。前後申飭。何如。而終不知戢。至於昨日傳旨事。而無狀極矣。尋常公事。猶不敢忘置。況且拿囚傳旨。事體至重。因渠輩健忘之症。有此前所未有之擧。此而分揀。後弊難防。其矣等各決杖十度。放送爲良如敎。
정조 7년
義禁府照目。黃海前兵使申應周矣。四千餘兩。各項私用。旣諉之。則糧庫秋捧所餘及鎭錢剩餘。則雖不可以此計贓勘斷是白乎乃。渠受國恩。與天無極。固當殫誠圖報。而全不畏法。肆行肥己之政。若是狼藉。究厥情狀。罪因罔赦兺不喩。勅庫錢貸。何等至重。而恣意飜弄。虛欠那移之數。至於四千四百餘兩之多。揆以國法。尤極駭痛。罪。從重論。杖一百收贖。告身盡行追奪。流三千里定配。私罪。奉敎。充報從他充報。幻弄明是幻弄。流配之典。在渠當律兺不喩。似此謬例。千百人雖犯之。以渠處地。若有一分圖報之心。寧容冒犯至此乎。依所照律勘處爲有矣。功乙良分揀。減一等爲良如敎。
정조 7년
義禁府啓目。部將李益謙矣。不見文跡。只憑口傳。致有誤傳之擧。其矣所爲。極爲痛駭。然與金永勉。稍有輕重之殊。以公罪。照律罪。杖一百收贖。公罪。奉敎依允爲旀。功減一等爲良如敎。
정조 7년
義禁府啓目帖。向前徐有悌議處云云。依判付。比本律加等照律。何如。判付啓。旣念滯囚之弊。諸囚皆於今日開坐時。使之勘放此囚耳。亦豈或彼此。亦以草記照勘爲有矣。如有功議。依例減等爲良如敎。
정조 7년
義禁府啓目帖。向前鄭國臣議處云云。令該道道臣詳査啓聞後。稟處。何如。判付啓。依議處施行爲有矣。窮沍滯獄。在所當恤。此乙良査啓來到間。府門外保放爲良如敎。
정조 7년
義禁府啓目。行首宣傳官李文爀。副行首宣傳官李潤謙。宣傳官李東善具縉鄭㵙李永秀李星會曺翰振韓應儉沈公燁南熙李膺福等口招云云。判付內辭緣。出問目反覆嚴詰是白乎則。游辭漫漶。泛稱遲晩。論其情狀。俱極痛駭。所當請刑是白乎矣。曾經宣傳官。勿爲請刑。旣有先朝受敎。上裁。何如。判付啓。口招事體。何等至嚴。而其矣等供辭不但漫漶而已。全諱呼薦時。存拔委折。敢以自不無遺漏等語。無爲分疏掉脫之計。其矣等情狀。萬萬痛駭兺除良。李文爀其矣身段。渠以廳首。主張薦事。去就停當之際。固宜十分審愼。毋或一毫疎漏是去乙。取見完薦錄。更考呼薦記。新榜則見漏者。皆勝於參薦諸人。舊榜則均爲名閥。同是久次。而參薦較漏。取捨無當。此殆拘於㧌囑。願其勢力恣意低仰之致是如乎。薦會時諸員。各呼三人姓名。某也薦某也。誰人擧誰人。而文爀其矣身之數外加呼者。爲幾許是旀。完薦人居住榜次及世派身手。亦必有酌量裁擇于中者。前招中元不別白指陳。焉有如許口供是旀。口供與原情自異。以此前後飭敎。又復何如。而諸囚中文爀之供。句語爛爛。專事藻繪。此果辭疏乎。口招乎。執筆是在。當該刑房都事。拿問捧草供以聞爲旀。原供辭勿施。更良嚴問取招。亦以草供入啓爲旀。李潤謙其矣身段。行首之於副行首。不過是五十步百步之間。而觀其爰辭。沒實極矣。其矣身諉罪右僚。敢生倖免之圖者。究厥情狀。亦甚痛駭。原供辭勿施。昨日薦會時光景一從目所見。使之從實納供爲旀。李東善具縉鄭㵙李永秀等段。參上與參下有間是隱則。爲行首副行首者。藉令有容私阿好之跡是良置。其矣等亦宜據理爭執。期使薦事完了是去乙。不此之爲。乃反同惡相濟。從又雄唱雌和。以至王府置對之後。互相營護之狀。極爲絶痛。亦竝更招以聞爲旀。李星會曺翰振等段。俱以參下中右位。又是本廳最久勤。廳中凡事。無大無小。豈或有不知不聞之事。況且薦剡。在渠廳尤係至大之擧是隱則。其矣等納招。徒襲廳首之說。要作拔足之計者。事之無嚴。孰甚於此。更加各別嚴問。期於取報爲旀。韓應儉其矣身段。逖矣嶺陬。見聞孤陋。京華武弁之氏閥來歷。何由以詳知。參以渠供。不爽所料是遣。沈公燁其矣身段。唉哉孱劣。何足深誅。況旀八年初仕。四遭落職。以渠備弓之蹤。常懷徵羹之戒。更有何暇念及於推詡吹覓之場也是旀。林栽洙其矣身段。忠臣之裔。宥及十世。兼以人旣淳厖。性亦質駑。攘臂抵掌。必無是理是旀。南熙李膺福等段。皆以最下位。纔免曹司間。今若混同推覈。殊欠綜核之政是如乎。公燁等五人乙良。特爲分揀帶職放送爲旀。王府體面。所關。何如。而近來擧行。全不成說。堂上專藉郞官之口。郞官徒仰執吏之頤。不知口招之爲何事。囚人所供。反欲爲之潤色。卿等之疲軟。胡至此極。此後段更問如是爲良如敎。
정조 7년
義禁府啓目。東所部將李益謙。西所部將金永勉等原情云云。傳旨問目內辭意。反覆嚴問。則李益謙段。游辭漫漶。泛稱遲晩。金永勉段。推諉於金吉行。論其情狀。俱極痛駭。竝下刑推得情。何如。判付啓。李益謙段。不見文跡。只憑口傳。致有誤傳之擧。其矣所爲。極甚痛駭。然與金永勉稍有輕重之殊。以公罪。今日內照律帶職放送爲旀。金永勉段。無論誤聽與誤傳。一有所犯。難逭重勘。況今兩罪俱發。而渠之言內。以金吉行之誤傳爲說。然則誤傳根因。不可不詳査處之。與吉行更爲頭面對査。實捧草供以聞爲良如敎。
정조 7년
義禁府啓目。東所衛將田光洙。西所衛將徐㬦等原情云云。傳旨問目內辭緣。反覆嚴問。則游辭漫漶。不爲直陳。所當請刑是白乎。曾經宣傳官。勿爲請刑。旣有先朝受敎。上裁。何如。判付啓。田光洙。附過放送。徐㬦。今日以草記照律爲良如敎。
정조 7년
義禁府啓目。行首宣傳官李文爀。副行首宣傳官李潤謙李東善具縉鄭㵙李永秀李星會曺翰振等更招云云。問目內辭意。反覆嚴問是白乎則。一向漫漶。終不直告。究厥情狀。誠極駭痛。平問之下。難以取報。所當請刑是白乎矣。曾經宣傳官。勿爲請刑。旣有先朝受敎。上裁。何如。判付啓。再供如初供。一向呑吐。極口漫漶。究厥所爲。萬萬痛駭。非不欲更令捧供事。如是之際。徒歸屑越兺不喩。大抵昨日薦事。存拔之際。殆甚無義。而至於行私之𧧩。旣無分明現露是隱則。依俙摸𢱢。抑勤斷似。乘審讞獄之意。李文爀李潤謙等段。以不善越薦之罪。從重勘律。李東善具縉李星會曺翰振等段。渠輩俱諳廳事。則與行首罪無彼此。亦爲勘律。竝以草記照律以聞爲旀。鄭㵙李永秀等段。名雖參上。入仕未久。宜有參恕之擧兺除良。皆已汰去。不必疊勘。竝只分揀放送爲良如敎。
정조 7년
義禁府啓目。金永勉金吉行等口招云云。向前金吉行段。誤看誤傳。自服是白如乎。莫重軍號。誤看誤傳。初旣欺隱。今始直招。究厥情狀。節節痛駭。照律勘處爲白乎旀。金永勉段。只憑吉行誤傳之說。有此傳播之擧。亦極可駭。以此照律。何如。判付啓。竝只依此施行爲有矣。日寒斗緊。滯獄可悶。照律乙良。以草記擧行爲旀。功議區別。各減一等。先勘放後。草記爲良如敎。
정조 7년
義禁府啓目。部將金吉行原情云云。以傳旨問目內辭意。反覆嚴問。則推諉於金永勉。不爲直陳。究厥情狀。萬萬痛駭。刑推得情。何如。判付啓。依金永勉判付擧行如有矣。刑推段姑爲安徐。各別嚴問。期於得情爲良如敎。
정조 7년
李時秀。以義禁府言啓曰。時囚罪人徐㬦。今日內以草記照律事。命下矣。徐㬦段。傳旨內莫重軍號。衛將部將。不爲相對開拆。每使下吏口傳。事極驚駭。拿問處之。罪取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。徐㬦。杖八十收贖。奪告身三等。放送。何如。傳曰。允。昨日軍號頒布。在於更漏已下之後。渠則以行巡事。不在直所。此或有一分參恕之端。本律以公罪勘放。而相考功議有無。依例減等。可也。
정조 7년
癸卯十二月十四日辰時。上御誠正閣。左承旨入侍時。行左承旨朴祐源。假注書徐瀅修。記事官李崑秀尹行任。以次進伏訖。上命軍士房承旨入侍。賤臣承命出傳。還入進伏。同副承旨趙興鎭追入進伏。上命閣臣入侍。賤臣承命出。與二直提學徐有防。檢校直閣徐龍輔偕入進伏。上曰。昨日禁府坐起。侵曉始罷乎。祐源曰。臣與徐有防。同赴禁坐。開門時直入闕中矣。上曰。昨夜開坐命下之時。禁堂中時帶承旨人。使之勿參。卿何爲進去耶。祐源曰。昨夜則初不傳命。今朝入來。始聞有此敎矣。上曰。昨日傳命史官金鳳顯。使之入來。賤臣承命出。與兼春秋金鳳顯偕入進伏。上問鳳顯曰。昨日禁堂中時帶承宣人。勿爲赴坐之命。何故不傳耶。鳳顯曰。忘未傳布矣。上命諸翰林落漏委折。査實以聞。鳳顯先退。祐源曰。昨日宣傳官捧供。有不待傳旨擧行之命。故自金吾先爲擧行矣。上曰。此亦誤傳矣。昨日下敎。蓋謂不待入啓傳旨之踏下。而先下下禁府傳旨也。安有不下傳旨。而自金吾徑先擧行之例乎。仍命軍士房推考房昨日上直下吏。令秋曹捧供以聞。賤臣承命出傳。還入進伏。上命祐源書宣傳官供辭判付訖。又命書傳敎曰。都政在近。夙夜相妨。兵曹判書李𡊠。行左承旨朴祐源兼帶知義禁。許遞。前望單子入之。待下批牌招。使之先參坐後謝恩。興鎭曰。捧供事體。何等審愼。而宣傳官李文爀等草供中。判付措辭。一字誤書。事體未安。當該參坐堂上。竝推考。何如。上曰。依爲之。出擧條命興鎭書傳敎曰。禮房承旨馳詣宗廟景慕宮。奉審摘奸以來。書訖。上曰。內閣褒貶。今日爲之耶。有防曰。方欲擧行。而檢校直閣待敎之當參貶坐與否。閣志中未及立制。此不可無一定之式矣。上曰。檢校直閣待敎之已陞資者。只行相見禮。而題目則不當書之。至於未陞資者。檢校與實官無異。當一依實官例。竝書題目。以此定式。可也。崑秀曰。別看役及畫員寫字官之屬於本閣者。俱係閣屬。似當竝行褒貶矣。上曰。然矣。仍命退。諸臣以次退出。
정조 7년
癸卯十二月十四日未時。上御誠正閣。左承旨入侍時。行左承旨朴祐源。假注書徐瀅修。記主官金健修。記事官李祖承。以次進伏訖。上命上下番翰林入侍。賤臣承命出。與檢閱李崑秀尹行任偕入進伏。上曰。內閣褒貶。已爲之乎。崑秀曰。今始磨勘矣。上命吏曹判書行本曹參謁後。如値夜深。直爲下去。開坼坐起時。上來入侍之意。分付。賤臣出傳。還奏曰。吏曹參謁。必致夜深。故吏曹判書。欲依昨日下敎。待曉來待於闕下云矣。上命書傳敎曰。本曹貶坐。內外閣貶目磨勘後。當次第擧行云。如是則講坐必致夜深。吏曹判書使之待開門來待。又命書傳敎曰。吏判情理。勢難久滯京第。明日御前開坼。欲於眞殿展拜後。差早爲之。待貶目啓下。兩銓開坼坐起。皆令午前擧行。都政。以念前後推擇以入。又命書傳敎曰。都政雖無銓郞。自可爲之。而堂下積滯。未有甚於近日。宜有參恕之擧。瑞興縣徒三年定配罪人李集斗放送。使之罔夜上來。萬一遲滯。卽其地勿限年定配。又命書傳敎曰。放送罪人李集斗。特爲敍用。郞官有闕之代。仍令該曹口傳差出。仍命退。諸臣以次退出。
정조 7년
行都承旨沈豐之坐。行左承旨朴祐源坐。右承旨林錫喆坐直。左副承旨安聖彬坐直。右副承旨李時秀坐。同副承旨趙興鎭坐。注書二員未差。假注書徐瀅修仕朴能源仕直。事變假注書沈銖仕。
정조 7년
安聖彬啓曰。昨夜李潤慶草供。有卽爲書入之命。宣傳官等照律。亦宜當日內擧行。而達夜催促。今已天明。終不來呈。事極未安。金吾該堂。竝從重推考。何如。傳曰。允。
정조 7년
沈豐之啓曰。右副承旨李重馥。今日不爲仕進。卽爲牌招。何如。傳曰。許遞。前望單子入之。
정조 7년
傳于朴祐源曰。吏兵房承旨持殿最入侍。
정조 7년
沈豐之啓曰。十六日儒生殿講爲之事。命下矣。處所。以何處爲之乎。敢稟。傳曰。涵仁亭爲之。
정조 7년
以寶劍望單子。傳于安聖彬曰。仍。
정조 7년
以儒生殿講試官望筒。傳于林錫喆曰。罷散人敍用。
정조 7년
傳于安聖彬曰。工房承旨入侍。
정조 7년
傳于林錫喆曰。漢城府堂上率五部官員。明日來待。
정조 7년
以原春監司浦項穀到泊事狀啓。傳于安聖彬曰。先劃萬斛。隱稅於旬餘。不特慰東民望哺之情。嶺裨吏民之無恙言旋。尤極萬幸。至於追劃穀物。聞方陸續到泊。歲前足以畢輸。此槪關嶺差員。殫誠奉公之致。視昨年西穀運致時。其勤慢能否。不可同日而語。此而無褒嘉之典。可乎。繡衣待復命。另行賞典。兩道差使員守令姓名。畢運畢受後。令督運御史原春監司。指名狀聞之意。自廟堂卽爲行會。
정조 7년
安聖彬。以兵曹言啓曰。明日殿座時。本曹堂上侍衛。不可不備員。而判書參議未差。參判未肅拜。臣尙鎭試官進。參議未差之代。令該曹口傳差出。以爲備員之地。何如。傳曰。允。
정조 7년
有政。吏批。判書金鍾秀呈辭入啓。參判趙時俊進。參議金憙傳旨未下。行左承旨朴祐源進。啓曰。判書金鍾秀呈辭在外。參議未差。小臣獨政未安。何以爲之。敢稟。傳曰。仍爲之。以徐美修爲校理。朴一源爲尙衣僉正。李翼章爲愍懷墓守衛官。李漢豐爲驪州牧使。李在簡爲吏曹判書。金憙爲兵曹參議。
정조 7년
兵批。判書未差。參判鄭昌順病。參議未差。參知趙尙鎭入直進。左副承旨安聖彬進。副司直單李重馥。
정조 7년
傳于安聖彬曰。驪州牧使。明日辭朝。
정조 7년
朴祐源。以弘文館言啓曰。本館官員。今秋冬等褒貶。當爲等第磨勘。而以領事臣鄭存謙服制未出仕。限內不得爲之之意。敢啓。傳曰。知道。
정조 7년
林錫喆。以吏曹言啓曰。曹所屬宗簿寺官員等矣今癸卯年秋冬等褒貶。當爲等第。而因本寺提調有故。不得磨勘之意。敢啓。傳曰。知道。
정조 7년
朴祐源。以戶曹言啓曰。本曹郞廳及所屬各司官員。今癸卯秋冬等褒貶。依前例磨鍊以入。而軍資監司䆃寺濟用監。因都提調提調有故。不得磨勘。去春夏等褒貶時。軍資監內資寺。因都提調提調有故。限內不得磨勘矣。今則其時官員。已多遷轉。難以考績。依近例蕩滌。何如。傳曰。允。
정조 7년
朴祐源。以禮曹言啓曰。宗廟署社稷署各陵殿園墓本曹郞廳東南關王廟四學童蒙敎官內醫院奉常寺通禮院典牲署掌樂院禮賓寺典醫監圖畫署惠民署官員等。今癸卯年秋冬等褒貶等第。依例磨勘以入。而景慕宮弘文館藝文館春秋館成均館司譯院承文院觀象監東西氷庫東西活人署官員等。各其司領事都提調提調及堂上有故。不得一體磨勘之意。敢啓。傳曰。知道。
정조 7년
朴祐源。以禮曹言啓曰。今此本曹秋冬等褒貶等第時。童蒙敎官啓本中一處。禮賓寺官員啓本中一處。典醫監官員啓本中一處。刀擦之意。敢啓。傳曰。知道。
정조 7년
朴祐源。以禮曹言啓曰。今此本曹秋冬等褒貶時。成均館典籍崔璧趙錫虎受由在外。學諭金泰熙在外未肅拜。承文院副正字金晦彬亦以在外。俱不參謁。事體未安。以本館本院褒貶之不爲。雖不得等第。不可置之。令吏曹中考施行。何如。傳曰。允。
정조 7년
林錫喆。以兵曹言啓曰。本曹今癸卯年秋冬等褒貶等第。磨勘以入。而曹所屬軍器寺褒貶。因本寺提調有故。不得一體磨勘之意。敢啓。傳曰。知道。
정조 7년
安聖彬。以兵曹言啓曰。本曹今癸卯年秋冬等褒貶啓本中。刀擦七處之意。敢啓。傳曰。知道。
정조 7년
朴祐源。以工曹言啓曰。本曹郞廳。今癸卯年秋冬等褒貶及屬司尙衣院掌苑署。今癸卯年秋冬等褒貶合三度。磨勘以入。而屬司繕工監造紙署瓦署典涓司今癸卯年秋冬等褒貶。因其各該司提調之有故。限內不得磨勘。今癸卯年春夏等繕工監造紙署瓦署典涓司褒貶。亦因其各該司提調之有故。限內不得磨勘其時官員。亦多有遷轉者。依例蕩滌之意。敢啓。傳曰。知道。
정조 7년
林錫喆。以議政府言啓曰。今癸卯秋冬等褒貶。當爲等第。而領議政鄭存謙新遭重制。未及出仕。限內不得磨勘之意。敢啓。傳曰。知道。
정조 7년
林錫喆。以中樞府言啓曰。今秋冬等褒貶。當爲等第。而領府事臣金尙喆有身病。限內不得磨勘之意。敢啓。傳曰。知道。
정조 7년
林錫喆。以宣惠廳言啓曰。本廳郞廳等。今癸卯年秋冬等褒貶。當爲等第。而都提調有故。限內不得磨勘之意。敢啓。傳曰。知道。
정조 7년
林錫喆。以耆老所言啓曰。本所堂上多有身病。今秋冬等褒貶啓本。限內不得封進之意。敢啓。傳曰。知道。
정조 7년
林錫喆。以訓鍊都監言啓曰。今癸卯年秋冬等褒貶。磨勘以入之意。敢啓。傳曰。知道。
정조 7년
林錫喆。以訓鍊都監言啓曰。今此禁松參軍及哨官褒貶啓本中。刀擦各一處之意。敢啓。傳曰。知道。
정조 7년
林錫喆。以訓鍊都監言啓曰。依下敎。今癸卯年秋冬等褒貶。改磨勘以入之意。敢啓。傳曰。知道。
정조 7년
林錫喆。以濬川司言啓曰。本司都廳及郞廳。今癸卯年秋冬等褒貶。當爲等第。而都提調有故。限內不得磨勘之意。敢啓。傳曰。知道。
정조 7년
林錫喆。以禁衛營言啓曰。本營褒貶時。兼把摠金川郡守洪載淵。與都提調有相避。故別啓本一度。書入之意。敢啓。傳曰。知道。
정조 7년
安聖彬。以禁衛營言啓曰。本營從事官及諸將官。今癸卯秋冬等褒貶。磨勘以入之意。敢啓。傳曰。知道。
정조 7년
安聖彬。以禁衛營言啓曰。今癸卯秋冬等褒貶磨勘啓本中。一處刀擦之意。敢啓。傳曰。知道。
정조 7년
林錫喆。以禁衛營言啓曰。依下敎。本營諸將官等第二度。兼把摠等第二度。改修正以入之意。敢啓。傳曰。知道。
정조 7년
林錫喆。以禁衛營言啓曰。本營改修正啓本中。一處刀擦之意。敢啓。傳曰。知道。
정조 7년
林錫喆。以御營廳言啓曰。本廳從事官及諸將官。今癸卯年秋冬等褒貶。當爲等第。而都提調臣金尙喆有身病。限內不得磨勘之意。敢啓。傳曰。知道。
정조 7년
趙興鎭。以司僕寺言啓曰。本寺分養馬。如有故失瘦瘠病傷不馴。則每於畢上納後抄出。分授營邑。依法典施罰。而有赦令則例皆蕩滌矣。今年所納。分養馬有頉。各營邑現告成冊。今始齊到。而係是宥旨前事。何以爲之。敢稟。傳曰。分揀。
정조 7년
林錫喆。以義禁府言啓曰。時囚罪人徐有悌議處啓目判付內。草記照勘。如有功議。依例減等事。命下矣。徐有悌則本府議啓內。糶糴法意。何等嚴重。而欲免居末之罪。瞞報營門。未捧之穀。以已捧樣磨勘之數。至於一千九百餘石之多。揆以法例。極爲痛駭。依判付。比本律加等照律罪。取考律文。則續大典倉庫條有曰。虛錄守令徒三年定配。又五年禁錮。大典推斷條有曰。犯私罪杖一百以上之罪。告身盡行追奪云矣。徐有悌依判付。比本律加一等。告身盡行追奪。又五年禁錮。流三千里定配。而其七代祖渻。宣武原從功臣。達城尉六寸親云。功議各減一等。告身盡行追奪。又五年禁錮。洪忠道西原縣長命驛。徒二年半定配。以議啓內辭意。具罪目依例發遣府羅將。押送配所。何如。傳曰。允。
정조 7년
安聖彬。以義禁府言啓曰。時囚罪人徐㬦。杖八十收贖。奪告身三等事。照律草記批旨內。本律以公罪勘放。而相考功議有無。依例減等事。命下矣。徐㬦五代祖顯一。寧國原從功臣云。功減一等。杖七十。以公罪。收贖放送之意。敢啓。傳曰。知道。
정조 7년
林錫喆。以義禁府言啓曰。時囚罪人申應周。杖一百收贖。告身盡行追奪。流三千里定配事。照律啓目判付內。功減一等事。命下矣。申應周功減一等。杖一百收贖。告身盡行追奪。洪忠道槐山郡仁山驛。徒三年定配。而以議啓內辭意。具罪目依例發遣府書吏。押送配所。何如。傳曰。允。
정조 7년
林錫喆。以義禁府言啓曰。時囚罪人李文爀李潤謙等。以不善越薦之罪。從重勘律。李東善具縉李星會曺翰振等。渠輩俱諳廳事。則與行首罪無彼此。亦爲勘律。竝以草記照律以聞事。命下矣。取考律文。則大明律制書有違條有曰。凡奉制書。有所施行而違者杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。李文爀李潤謙李東善具縉李星會曺翰振等。杖一百收贖。告身盡行追奪。放送。何如。傳曰。允。如有功議。各減一等。
정조 7년
掌令尹㬦。持平李益運李度謙。正言林道浩趙弘鎭啓曰。臣等俱以無似。猥叨臺地。當此合辭方張之時。固當鎭日詣臺聲討之不暇。而第念臣等情病俱苦。蠢動無路。屢犯違傲。秪切悚蹙。今伏承傳敎下者。辭旨截嚴。誨責備至。至以無寧停啓爲敎。臣等惶懍之極。實欲鑽地以入而不可得也。合辭。由臣等而久闕。國綱。由臣等而益虧。溺職之罪。尤無所逃。其何敢晏然於臺次乎。請命遞斥臣等之職。答曰。勿辭。亦勿退待。
정조 7년
大司憲金夏材。掌令尹㬦。持平李度謙李益運。校理姜。副校理鄭在信林濟遠。正言林道浩趙弘鎭。副修撰李頤祥李錫夏啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 7년
大司憲金夏材。掌令尹㬦。持平李度謙李益運。正言林道浩趙弘鎭啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等。放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。答兩司曰。不允。
정조 7년
持平李度謙啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瀅中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府設鞫。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。新除授執義李行源。時在京畿陽智地。掌令權坪。時在楊州地。請竝斯速乘馹上來事。下諭。答府曰。不允。第四件事。第五件事。第十件事。亟停勿煩。下諭事。依啓。
정조 7년
正言林道浩啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟令散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。新除授大司諫金思穆。時在京畿廣州地。獻納金履鏽。時在咸鏡道北評事任所。請竝斯速乘馹上來事。下諭。答院曰。不允。第三件事第五件事。亟停勿煩。下諭事。依啓。
정조 7년
癸卯十二月十五日辰時。上御誠正閣。吏兵房承旨持殿最入侍時。行都承旨沈豐之。行左承旨朴祐源。左副承旨安聖彬。右副承旨李時秀。同副承旨趙興鎭。一直提學鄭志儉。二直提學徐有防。待敎李崑秀。假注書徐瀅修朴能源。記事官李祖承尹行任。以次進伏訖。上曰。承旨林錫喆先入侍後肅謝。上曰。吏曹判書金鍾秀入侍。仍命進前。下敎曰。卿旣已出仕。予心亦喜矣。鍾秀曰。臣之情地。萬無行公之勢。而飭敎之下。一向違傲。萬萬惶懍。故玆不得不擔却私義。而洗拂之恩。涵貸之典。若是勤摯。雖死無恨矣。然臣之情勢。聖明之所洞燭。若蒙體諒之恩。則誠區區之至願矣。上曰。卿之情地。予非不軫念。而一向引義。遜避不已。若無此擧。無以起卿。故不得不如是矣。今則大政不遠。卿雖更有引避之擧。決難聽施矣。且卿之親病。予所憫念。都政如有相妨。則許卿歸覲。俟病間上來。雖春和後拖至數三朔。當待卿爲政。勿復更辭。以貽不誠之嘆。可也。鍾秀曰。以臣所遭。實無冒沒强出之勢。而今日幸蒙聖恩。復起爲人。臣誠惶隕感激。不知所以圖報。而竊有所區區之願。若見職許解。則終始曲保之恩。尤當如何。臣自來疎狂。事事顚錯。若黽勉出仕。冒當大政。則非但重任之不堪。必多錯謬。重得罪於公議。臣本多衆怒群猜。若又因是而陷於不測。則雖聖明在上。亦難屢赦儻蒙寬恩。許釋重負。則誠生死肉骨之澤矣。上曰。予豈不諒卿情勢。縻以閑司。而非此任。難以起卿。故雖甚迫切。不得已爲此。此不過欲使卿進身於朝端耳。今聞卿言。令人感動矣。卿若是陳情。而不爲許施。則誠非禮使之道。不忍一向强迫。予當許卿。卿於閑司則必爲出仕。頻頻上來耶。鍾秀泣而對曰。聖敎及此。臣誠萬萬惶感。而臣之前後乞養。實出至情。老母所望。亦願一麾。且隨事圖報。無間內外。若蒙終始恩典。則臣之私計。無過於此。乞得便養。是區區之願也。上曰。崇品重臣。豈有作宰之例耶。鍾秀曰。朴長遠李箕鎭。俱以吏判。除外任矣。上曰。予當勉循。卿卽爲歸覲。可也。仍命先退。祐源等進讀褒貶等第。至慶尙監司李秉模褒貶啓本。上曰。嶺伯貶啓。多不着題。誠不善爲之矣。命書傳敎曰。向來卿所上年分狀本。顚錯無餘地。特念藩寄體重。且恤遞易有弊。姑示薄警。以責成效。近以船粟事言之。煩瑣處太煩瑣。縱弛處太縱弛。予誠不弛南顧之憂。第又見貶目。疵類不一。姑不欲一一索言。卿之不能副委畀之責。於是益著。須知朝家含垢之意。繼今以後。隨事振刷。稍變前規。俾嶺土人民。知有方伯事。回諭。以訓鍊院官員褒貶啓本。命書傳敎曰。考績。何等莫重。而褒貶磨勘。有此大段做錯。此前所未有之事。一字誤書。一劃刀擦。猶且具由登聞。況此名下等第之半書半不書者。不可但以疎漏言之。兵曹磨勘堂上及訓鍊院磨勘堂上。竝罷職。以禁衛褒貶啓本。命書傳敎曰。大將推考啓本。更爲磨勘以入。又命書傳敎曰。殿最法意。何等嚴重。而近來磨勘之規。疎漏莫甚。無論京外。已經一考者。自再考以後。諉之別無殊異之蹟。輒以只書上字。便作不易之例。年前以此事。申飭中外。使各勿循謬例。一從六朔間能否。必書題目。近年則諸道守令。邊將貶目。皆書題目。而京司則尙不均一。或書或不書。大非嚴考績之意。況前後飭敎諄複。則尤焉用乃爾。此殆政院不能申明知委之致。各該磨勘堂上。姑不勘罪。更自政院。申明嚴飭各司。仍下敎曰。都監禁營守廳褒貶出給。使之更爲磨勘以入。上曰。政官牌招開政出榻敎又下敎曰。明日儒生親臨試講處所。以涵仁亭爲之。興鎭曰。兵曹判書李𡊠罷職事。命下矣。本兵之長。不可一時暫曠。今日政差出。待下批牌招。傳授命召。何如。上曰。依爲之。出擧條上命書傳敎曰。此時畿邑守令。豈可一刻曠官。驪州牧使點下之代。今日政。勿拘常格。無論文蔭武。各別擇差。待下批當日辭朝。祐源曰。吏曹判書金鍾秀。參判趙時俊牌不進推考傳旨。纔已捧入。而開政命下之後。不卽擧行。事甚未安。判書參判。更爲牌招。何如。上曰。參判牌招。可也。出擧條興鎭曰。卽伏見今秋冬等兵曹褒貶啓本。則宣傳官李文爀李潤謙李身敬。部將金永勉李益謙。宜置中考。而置諸上考。致勤點下。殊無嚴明殿最之意。磨勘當該堂上。推考。何如。上曰。依爲之。出擧條祐源曰。卽伏見今秋冬等戶曹褒貶啓本。則東部都事李彦植。奉事崔熽。南部都事李基讓。奉事李鋐。宜置中考。而置諸上考。致勤點下。殊無嚴明殿最之意。當該磨勘堂上。推考。何如。上曰。依爲之。出擧條祐源曰。卽伏見今秋冬等禮曹褒貶啓本。則內醫院判官李惟鑑。主簿李周憲。直長秦泳。奉事李命鎰。參奉方泰逈。副司正崔重珽玄啓祚。宜置中考。而置諸上考。通禮院引儀金載道。宜置下考。而置諸中考。致勤點下。殊無嚴明殿最之意。當該磨勘禮曹堂上。推考。何如。上曰。依爲之。出擧條祐源曰。卽伏見京畿監司沈頤之今秋冬等褒貶啓本。則驪州牧使元厚鎭題目。宜置中考。而置諸上考。致勤點下。殊無嚴明殿最之意。推考。何如。上曰。依爲之。出擧條祐源曰。卽伏見原春監司徐鼎修。全羅監司趙時偉今秋冬等褒貶啓本。則守令無一人居下。殊無嚴明殿最之意。推考。何如。上曰。依爲之。出擧條豐之曰。卽伏見平安監司李性源今秋冬等褒貶啓本。則守令無一人居下。殊無嚴明殿最之意。推考。何如。上曰。依爲之。出擧條聖彬曰。卽伏見平安監司李性源今秋冬等褒貶啓本。則邊將無一人居下。殊無嚴明殿最之意。推考。何如。上曰。依爲之。出擧條興鎭曰。卽伏見江華留守鄭志儉。全羅左水使孫相龍。慶尙左水使權必稱今秋冬等褒貶啓本。則邊將無一人居中居下。殊無嚴明殿最之意。推考。何如。上曰。依爲之。出擧條興鎭曰。卽伏見全羅右水使尹得逵今秋冬等褒貶啓本。則黔毛浦萬戶李遇春。智島萬戶崔弘亮題目。宜置中考。而置諸上考。致勤點下。殊無嚴明殿最之意。推考。何如。上曰。依爲之。出擧條仍命退。諸臣以次退出。
정조 7년
癸卯十二月十五日午時。上御誠正閣。承旨入侍時。一直提學鄭志儉。二直提學徐有防。檢校直閣徐龍輔。行左承旨朴祐源。假注書徐瀅修。記事官李崑秀尹行任。以次進伏訖。上謂志儉曰。今番則當限歲前留京乎。志儉曰。然矣。上命入各道守令褒貶啓本。命祐源讀奏後。祐源曰。俄者入侍罷後聞之。則禁將。非訓鍊院堂上云矣。上命訓將之禁將兼察下敎。勿爲頒布。訓鍊院堂上。現告捧入。賤臣出傳還入。上命退。諸臣以次退出。
정조 7년
癸卯十二月十五日酉時。上御誠正閣。工房承旨入侍時。右承旨林錫喆。假注書朴能源。記事官李祖承尹行任。以次進伏訖。上曰。吏判俄者登筵所奏。可見誠懇。不可不體諒矣。仍命書傳敎曰。予於此重臣。曲遂而全保之。以至于今日者。知自离筵。誠有不忘之好故耳。見任之屢勸敦迫。必令行政。予豈忽於體諒而然。不有是也。將無以致之朝端。永作完人。朝筵聞重臣陳懇之言。有足感予心。況以若卸銓銜。則嗣後除命。當觀親病差歇時。往來供職爲說。殆若質言者然。此非急於丐免。發此執契之語。重臣此言。旣出體予。予豈不愍其情而爲之地乎。且置諸睢盱之場。立視其顚沛而不之救焉。則是予曲保之意。有始無終。曷若早解本職。以開進身之路。於是乎予可謂爲重臣大費力矣。行吏曹判書金鍾秀。今姑許遞。又命書傳敎曰。當初替引。旣無所據。郞官蒙宥。尤無可嫌。明日殿座。侍衛不可不備。兵曹參判鄭昌順。牌招入直。違牌。勿爲呼望。又命書傳敎曰。兵曹判書。姑勿出代。又命書傳敎曰。兵曹參議有闕之代。今日政差出。待下批牌招察任。又命書傳敎曰。吏判有闕之代。今日政。薦望以入。又命書傳敎曰。新判書。待下批命招。同參政事。仍命退。諸臣以次退出。
정조 7년
行都承旨沈豐之坐。行左承旨朴祐源坐。右承旨林錫喆坐直。左副承旨安聖彬坐。右副承旨李時秀坐直。同副承旨趙興鎭坐。注書二員未差。假注書徐瀅修仕朴能源仕直。事變假注書沈銖仕。
정조 7년
沈豐之啓曰。儒生殿講試官金憙。時無職名。令該曹口傳付軍職。何如。傳曰。允。
정조 7년
兵曹口傳政事。副司直單金憙。
정조 7년
兵曹口傳政事。副司直單金鍾秀。
정조 7년
以吏曹判書李在簡牌不進推考傳旨。傳于朴祐源曰。更爲牌招。
정조 7년
李時秀啓曰。卽者兵曹郞廳來言。明日武臣堂上祿試射試官望。今日當爲擬入。而本曹無長官。不得擧行云。何以爲之。敢稟。傳曰。令次堂擧行。
정조 7년
李時秀啓曰。漢城判尹金履素。左尹李崇祜。右尹李敬懋。率五部官員。依下敎來待矣。傳曰。入侍。
정조 7년
吏曹口傳政事。以趙時種爲贊儀。
정조 7년
有政。吏批。判書李在簡。參判趙時俊進。參議未差。右承旨林錫喆進。以趙鼎鎭爲吏曹參議。李兢淵爲修撰。金鳳郁爲直講。
정조 7년
備忘記。製述則不必懸題。講畢。依日前居齋儒生試取時例。當親考以下。原任直提學鄭民始徐浩修。直提學鄭志儉徐有防。檢校直閣徐龍輔。待敎李崑秀。檢校待敎尹行任。承旨沈豐之朴祐源。持試券還內後便殿入侍。
정조 7년
李時秀。以弘文館言啓曰。新除授校理徐美修。卽爲牌招察任。何如。傳曰。允。
정조 7년
沈豐之。以禮曹言啓曰。來正月初五日。社稷祈穀祭親行時。省牲省器之節。依例以親臨磨鍊擧行乎。敢稟。傳曰。謹當躬行矣。
정조 7년
李時秀。以訓鍊都監言啓曰。年終放砲習放。例於十二月二十五日擧行。而今番則齋戒相値。今月十九日洗馬臺爲之之意。敢啓。傳曰。知道。
정조 7년
李時秀。以禁衛營言啓曰。本營牙兵李海奉。私獵於金川地。中鹿一頭捉納矣。木五疋依例施賞之意。敢啓。傳曰。知道。
정조 7년
李時秀。以義禁府言啓曰。時囚罪人金吉行金永勉等。口招公事判付內。日寒斗緊。滯獄可悶。照律以草記擧行。功議區別。各減一等放送事。命下矣。金吉行則口招公事結語內。莫重軍號。誤看誤傳。初旣欺隱。今始直招。究厥情狀。節節痛駭。金永勉則只憑吉行誤傳之說。有此傳播之擧。亦極可駭。以此照律。罪取考律文。則大明律詐不以實條有曰。凡對制及奏事上書。詐不以實者。杖一百徒三年。詐爲制書條有曰。傳寫有誤者。以失錯論。制書有違條有曰。傳寫失錯者杖一百。名例。有曰二罪俱發。以重者論。大典推斷條有曰。犯私罪杖一百以上之罪決杖。告身盡行追奪。先朝受敎內。王府決杖者。代以金贖矣。金吉行從重論。杖一百收贖。告身盡行追奪。徒三年定配。而五代祖尙憲。扈聖功臣云。功減一等。杖九十收贖。告身盡行追奪。黃海道瑞興縣新興驛徒二年半定配。而以口招公事結語內辭意。具罪目。依例發遣府羅將。押送配所。金永勉。杖一百收贖。告身盡行追奪。而十六代祖稇。開國功臣云。功減一等。杖九十收贖。奪告身四等。放送之意。敢啓。傳曰。知道。
정조 7년
李時秀。以義禁府言啓曰。通川前郡守鄭亮采。卽其地勿限年定配事。承傳啓下矣。鄭亮采自任所未及上來云。以承傳內辭意。具罪目。依例發遣府羅將。卽其地通川郡。勿限年定配。何如。傳曰。邏卒下去。徒貽弊端。分付該道道臣。定驛子押送配所。可也。
정조 7년
行判中樞府事鄭弘淳箚曰。伏以。臣於昨日。貶題改修正以入之命。有不勝瞿然悚恧者。噫。考績之法。至爲嚴重。年前飭敎。不啻丁寧。而臣實昏昧。全未覺察。致使莫重考課之政。不免爲襲謬之歸。論其辜犯。合被大何。追後改勘。聖意雖出於涵貸。有罪幸逭。臣心益切於兢蹙。況臣所帶他署貶目之當書不書者。又不止此。則私心惶恐。尤無可言。賤疾觸寒越添。達宵呻楚。精神迷瞀。數行文字。無以自力。短箚請譴。亦此後時。稽慢之罪。益無所逃。伏乞聖明。亟降威罰。勘臣不職之罪。以警具僚。以安微分。不勝萬幸。取進止。答曰。省箚具悉卿懇。貶題事。豈用過引。卿其安心勿辭。益加善攝。仍傳曰。此批答。遣史官。傳諭於鄭判府事。
정조 7년
行判中樞府事徐命善箚曰。伏以。臣卽伏聞內局褒貶致勤點下。乃有禮堂推考之命。臣竊不勝瞿然慙悚之至。考績事體。何等嚴重。而臣在提擧。不克審察。反使禮堂。替被其罰。臣何敢以苟逭移罪爲幸。而不思自引之道乎。至於所帶諸司之不書貶目。尤係做錯之大者。而過蒙原恕。未勘當被之律。一事二事。惶蹙冞切。親臨試講。考官有命。而俟譴之蹤。末由祗承。至煩頉稟。益增罪戾。玆將短箚。仰瀆宸嚴。伏乞聖明。亟降威罰。以爲不職者之戒焉。取進止。答曰。省疏具悉卿懇。貶題事。豈用過引。卿須安心勿辭。卽起入來參講。仍傳曰。此批答。遣史官。傳諭于徐判府事。
정조 7년
吏曹判書李在簡疏曰。伏以。臣於千萬夢想之外。忽伏奉敎旨。以臣爲吏曹判書者。臣誠惶駴震懍。五內失守。不知措躬之所也。仍伏念。臣文質無當。百不猶人。偏蒙我聖上拂拭之恩。濫躋卿列。與聞廟謨。涯分已溢。愧懼恒切。至於銓選之任。亦嘗忝叨參貳之地。終蔑絲毫之效。每一念至。惶汗浹背。迺者非常之誤恩。何爲而又及於臣也。噫。六部之長。最重天官。誠以用舍激揚之權。亶在於斯。其人之得失而治道之汚隆判焉。苟非鑑識足以甄別淑慝。德望足以鎭服囂競。莫宜居之。如臣者。不過沒才識無聲望之一顓蒙耳。今忽擧而畀之。不少難愼。其爲駭物情而玷名器。當如何哉。抑臣又有私心之所大恐者。先臣受殿下特達之知。屢掌銓任於御極之初。及至臨終。亦帶是職。每以久據權要。未蒙遞解。爲沒身之恨。今臣憂服甫闋。餘哀未已。數月之中超陞薦授。乃至於此。選部長席。有若臣家傳襲之物。此臣所以怵惕悸懼。尤不敢承當者也。矧今世道人心。視臣父居銓之日。不啻落下幾層。臣之不肖。遠不及先臣。今若憑恃寵靈。揚揚冒進。則畢竟僨誤。可立而俟。臣身狼狽。縱不足恤。其於負特簡而墜先志。何哉。反復思惟。自知已審。召牌荐降。承膺無路。玆敢冒入文字。略暴情實。伏乞聖慈。天地父母。俯賜矜諒。察臣言之非出飾讓。念重任之不可濫授。亟命鐫改臣新授銓職。以幸公私。不勝大願。答曰。省疏具悉。卿其勿辭行公。
정조 7년
癸卯十二月十六日辰時。上御涵仁亭。儒生講製入侍時。行都承旨沈豐之。行左承旨朴祐源。右承旨林錫喆。左副承旨安聖彬。右副承旨李時秀。同副承旨趙興鎭。假注書徐瀅修朴能源。記事官李祖承尹行任。一直提學鄭志儉。二直提學徐有防。檢校直閣徐龍輔。待敎李崑秀。以次進伏訖。上曰。諸試官入侍。考官判府事徐命善。工曹判書鄭民始。行副司直吳載純。參考官吏曹參議金憙。兵曹參議趙尙鎭。司僕寺正李兢淵。副校理林濟遠。入行四拜禮訖。上曰。贊儀及不爲待令引儀汰去。出榻敎上曰。上齋生幾何。豐之曰。六十一人矣。上曰。爾等退去。明日待令於集春門。下齋及四學學生。先爲進講。館學齋任講畢應製。可也。幼學徐馨遠等。以次進講。上命懸題訖。下敎曰。賑恤廳堂上入侍。出榻敎徐有隣進伏。上曰。漢城府堂上。率五部官入侍。賤臣承命出。與判尹金履素。左尹李崇祜。右尹李敬懋。中部都事李勉基。奉事朴澈源。東部都事李彦植。奉事崔熽。西部都事普衍。奉事李集明。南部奉事李鋐。北部都事尹星基。奉事安廷鐸偕入進伏。上謂履素等曰。抄戶之役。幾何爲之。履素曰。抄戶幾畢。而文書姑未修正。更爲摘奸後。可以成出矣。上曰。目今都下民情。想必遑急。予意則欲依昨年已例。歲前議給發賣一等。部官其各進前。奏歲前後給不給便否。可也。勉基曰。歲末雖云艱楚。必不如春窮之甚。臣意則待春給之似宜矣。彦植曰。民情遑急。冬不如春。明春分給。似好矣。普衍曰。民情姑不遑急。春給似爲實惠矣。星基曰。民心皆望昨年例。若於歲前。給一巡。則似好矣。集明曰。明年有閏。春窮尤難。待春給之。似宜矣。澈源曰。民情姑不時急。春給。似宜矣。熽曰。來春艱食。必倍於今。稍待歲後。似無妨矣。鋐曰。歲前雖急。猶不若歲後之尤甚。待春以給。似無不可矣。廷鐸曰。目下民情。固不可緩。而人皆願歲前給之。趁今分給一巡。似好矣。上曰。廷鐸所奏。儘有意見。部官中最可尙。而澈源所對。亦頗了了矣。仍下敎曰。民之所望。歲前願給者多乎。歲後願給者多乎。爾等分槪以對。可也。勉基等齊聲奏曰。民皆願歲前分給矣。上曰。賑廳堂上京兆堂上工判之意。何如。有隣曰。民情雖云遑急。歲前無多日。歲後給之。似好矣。履素曰。歲前別等。似不如歲後加等矣。崇祜曰。臣意亦與判尹。別無異見矣。敬懋曰。明春事。雖甚悶慮。而歲末民情。不可不顧。歲前一給。似宜矣。民始曰。歲前分給一等。明春又加等則爲五等。此是無於前之例矣。大抵民情。姑知目前之急。而無深憂遠慮。明春又有閏月。麥前艱食。想尤罔措。歲後分給。必有實效耳。命善曰。諸議俱有意見。而窮民顒望之餘。想必落莫。且今年抄戶。比前稍減云。歲前一給。恐無不可矣。上曰。卿言正合予意。歲前民憂。不可不念矣。有隣民始曰。聖敎誠至當。而以實惠言之。待春爲好矣。上曰。予意已定。且禁將歲前一給之論。異於諸堂。依昨年已例爲之。文書可以及期了當耶。履素曰。文書則今明日可了。而收錢一事。必拖至一望。恐難及矣。且所抄之戶。或有與文書相左之弊。不可不摘奸修正矣。上曰。卿等先退。左右尹須各摘奸後。文書卽爲修正。以草記陳達。可也。又謂部官曰。爾等退去。遍審坊曲。使卽知委。如有未及納錢。而不得受食之民。則爾等難免罪責。須各別惕念擧行。必使歲前畢給。又宜申飭各洞尊位。無錢之民。雖推移以納。此則尊位之責。俾無一夫未受之弊事。亦爲分付。上命書傳敎曰。吏判批下。卽爲牌招開政。以吏曹判書李在簡牌不進推考傳旨。命書傳敎曰。更爲牌招。又命書傳敎曰。特敎之下。如是苟充擬望。銓官推考。以近來曾經人中。更爲擬入。上曰。詣臺臺臣入侍傳啓。可也。持平李益運。正言趙弘鎭。副校理林濟遠曰。請黜置罪人鄭致達妻爲先還配海島。仍令王府。快正典刑。以洩神人之憤。上曰。不允。又曰。請黑山島圍籬安置罪人龜柱。設鞫嚴問。夬正王法。上曰。不允。又曰。請物故罪人德相。亟施孥籍之典。上曰。不允。益運弘鎭曰。請彦衡養遂獻遂。竝令王府。設鞫嚴問。上曰。不允。又曰。請還寢會遂絶島定配之命。仍令王府。設鞫得情。上曰。不允。又曰。請還寢李觀源定配之命。更令王府。設鞫得情。上曰。不允。又曰。請遲晩後物故罪人啓能。亟施孥籍之典。上曰。不允。又曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。又曰。請楸子島荐棘罪人最中。更令王府。拿致設鞫。期於得情。夬正王法。上曰。不允。又曰。請亟寢煥億島配之命。仍令王府。加刑得情。夬施王章。上曰。不允。又曰。請湖西營獄散配諸罪人等放送及出陸之命。一竝還寢。仍令王府。設鞫嚴問。夬施當律。上曰。不允。又曰。請島配罪人貞采。亟令王府。更爲設鞫。夬正王法。上曰。不允。益運曰。請大靜縣爲奴罪人金壽賢。依律處斷。上曰。不允。又曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。上曰。不允。又曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。又曰。請削版罪人有臣宗甲義駿。竝令王府。設鞫嚴問。依律處斷。上曰。亟停勿煩。又曰。請康津縣量移罪人趙嵎。亟寢酌處之命。仍令王府。設鞫嚴問。依律處斷。上曰。亟停勿煩。又曰。請薪智島荐棘罪人瑩中。設鞫嚴問。夬施當律。上曰。不允。又曰。請楸子島安置罪人李普行。亟令王府。拿鞫嚴問。上曰。不允。又曰。請物故罪人國榮。亟施孥籍之典。上曰。不允。又曰。請李義翊。更令王府。設鞫嚴問。期於得情。上曰。不允。又曰。請金養淳。亟令王府。設鞫嚴問。期於得情。上曰。亟停勿煩。又曰。請李義直。亟令王府。設鞫得情。夬正典刑。上曰。不允。又曰。請黑山島定配罪人任觀周。亟令王府。設鞫嚴問。期於得情。上曰。不允。又曰。請捕廳罪人煥九。亟令王府。嚴加鞫問。夬正典刑。上曰。不允。又曰。請行副司直申尙權。亟施屛裔之典。上曰。不允。益運曰。臣之自來情勢。不可復進於臺端一步。非但臣自劃。卽聖明之所俯燭。通朝之所共知也。而日昨三牌連降。嚴敎屢下。臣不敢言私。强顔出肅。昨今兩日之內。詣臺而傳啓。登筵而聲討。粗伸沐浴之義。而夤緣事會。仍因蹲據。有關廉防。其何可一刻晏然於臺次乎。請命遞斥臣職。上曰。勿辭。亦勿退待。弘鎭曰。請大靜縣爲奴罪人金壽賢。更令王府。設鞫嚴問。依律處斷。上曰。不允。益運曰。傳啓之法。至重且嚴。而正言趙弘鎭。乃於興陽縣爲奴罪人河翼龍。傳啓之際。遺漏配所。聖敎之下。未及仰奏。不善照檢之失。在所難免。揆以臺體。不可置而不論。請正言趙弘鎭罷職。上曰。依啓。上曰。圓點儒生。明日毋論到記與否。盡爲待令事。分付。上謂有防曰。明日泮儒講製時。試官。以閣臣及館堂排擬。曾有已例。今番亦依此擧行。可也。仍還內。諸臣以次退出。
정조 7년
癸卯十二月十六日未時。上御誠正閣。左承旨入侍時。行左承旨朴祐源。假注書徐瀅修。記事官李崑秀尹行任。以次進伏訖。上命時限已迫。試券連爲催促之意。分付試所。賤臣出傳還入。上命掌議徐潞修入侍。賤臣出傳。與東學掌議徐潞修偕入進伏。上命潞修擧顔。謂祐源曰。作人非常矣。祐源曰。必做之人也。上謂潞修曰。判府事之於國家。與同休戚。故今日特賜召見。爾須體此意。勤課程文。務急立揚之方也。祐源曰。今日別賜召接。誠是不世之異數矣。潞修起伏。上謂崑秀曰。明日圓點儒生製述時。則不必懸題。依向來泮儒試取例。各給試題。試券亦當親考以下矣。崑秀受命。仍命退。諸臣以次退出。
정조 7년
癸卯十二月十六日酉時。上御誠正閣。科次入侍時。考官判府事徐命善。工曹判書鄭民始。行副司直吳載純。參考官吏曹參議金憙。兵曹參議趙尙鎭。司僕寺正李兢淵。副校理林濟遠。一直提學鄭志儉。二直提學徐有防。行都承旨沈豐之。假注書朴能源。記事官李崑秀尹行任。以次進伏訖。上曰。右副承旨入侍。李時秀進伏。上命書榻敎曰。下直守令入侍。賤臣承命出。與驪州牧使李漢豐偕入進伏。上命進前奏職姓名。漢豐進對訖。上曰。前倅不承權輿。卿之再任。出於特簡。須盡心竭誠。勿如前倅之有始無終也。仍命時秀。讀宣諭訖。命先退。上命諸試官。考券坼榜。命豐之。呼名立庭施賞訖。命退。諸臣以次退出。
정조 7년
朴祐源啓曰。領議政鄭存謙。右議政李福源。有稟達事。來詣請對矣。傳曰。卿等請對。以誓戒在明。欲請攝儀乎。惟予筋力自效之道。在於祀典一事。牽於卿等之陳請。輒命替行。則取便之嫌姑舍是。情禮豈不缺然。然在予散禮之義。不可自外退去。首揆久未登筵。亦欲因便引接。與右揆留待。閣臣及館堂。圓點儒生入侍時。同爲入侍之意。史官傳諭。
정조 7년
朴祐源啓曰。藥房都提調徐命善。提調徐有隣。副提調沈豐之。有稟達事。來詣請對矣。傳曰。前此亦有筵敎。何乃求對。領右相入侍時。都提調同爲入侍之意。史官傳諭。提調副提調退去。
정조 7년
以二十一日。輪對。取稟。傳于沈豐之曰。爲之。
정조 7년
吏曹參判前望單子入之。金文淳落點。
정조 7년
有政。吏批。判書李在簡進。參判金文淳牌不進。參議未差。左副承旨安聖彬進。以洪彦喆爲司僕正。金文淳爲司譯提調。兵曹判書李𡊠。刑曹參議趙鼎鎭。以上仍任事。承傳。承文正字單李景演。
정조 7년
安聖彬啓曰。兵曹判書李𡊠。疏批已下。所當更爲牌招。傳授命召。而係是一日三牌。何以爲之。敢稟。傳曰。牌招。
정조 7년
以洪忠監司。庇仁縣監朴泂。限畢賑仍任事狀啓。傳于李時秀曰。依狀請施行事。回諭。
정조 7년
以監賑使李在學。城津僉使趙鳳逵。限麥秋仍任事狀啓。傳于林錫喆曰。依狀請施行事。回諭。
정조 7년
以洪忠監司韓山郡守公山判官罷黜事狀啓。傳于李時秀曰。此時湖邑守令。不可一時曠官。今已夜深。政官待明朝開政。勿拘常格。各別擇差。待下批令當日辭朝。
정조 7년
以平安監司鐵山漂海人掌標査實事狀啓。傳于李時秀曰。無論掌標之有無。船主之誰某。犯非故犯。民是我民。在我國周章之道。藉令無眞箇掌標。不宜拘於船主假名。使彼中拘執之我民。生還我境。豈非十分洽好底道理乎。且念船標之書以均廳字者。可諱而不可洿。漁船之使尺有稅。民不得措手足。彼中如有具眼者。能不竊笑我國之政令乎。朝家每見標民咨文。自不覺蹙頞。近聞朝議。或以爲若無船標。不可不據實移咨。爲此說者。何乃無稽之甚也。不必下廟堂稟處。回咨卽令文任。措辭撰出。所謂船標彼旣推尋。則自均廳。依其言成送事。分付。執此究之漁船稅出付各道事。斯速變通。可也。此意先令廟堂知之。在囚各人等。卽爲放送之意。卽爲分付道臣。今已夜深。待開門星火行會。
정조 7년
李時秀啓曰。今十二月十九日。祿都目政事爲之之意。敢啓。傳曰。知道。
정조 7년
吏曹口傳政事。以李尙榮爲禮賓參奉。
정조 7년
兵曹判書李𡊠疏曰。伏以。臣庸陋一賤品耳。惟殿下天地於臣。父母於臣。拔諸常調。畀之重務。愚昧焉提命之。顚錯焉曲恕之。倖免大何。得至今日。伊誰之賜也。一則造化。二則生成。噫。以臣之才。視臣之職。夫豈有一分近似。而若不自量。冒沒承膺。誠以念切圖報。不敢辭遜者也。然而强其不能。瘡疣百出。事到而輒患儱憒。日久而轉益生疎。居然半載。未嘗有一事自效。前後僨誤。殆難勝數。孤負大矣。惶恧極矣。至於日前殿最事。臣之溺職之罪。益無所逃矣。夫考績何等至重。啓本何等至嚴。一字誤書。猶稱死罪。臣旣當磨勘。全不照檢。不書等第。至於四人。苟使臣十分審愼。屢加考準。則寧有如許做錯。而疎率了當。昏謬不察。畢竟遺漏。若是之多。論其所失。豈可薄勘而止哉。聖度天大。曲加容貸。薄施譴罰。匪罪伊榮。纔過數日。旋命復授。恩出常格。同朝聳觀。臣是何人。偏被聖眷。如是其愈往愈摯也。方今大政已迫。衆望咸屬。此時銓衡。尤所難愼。如臣者雖無罪過。猶宜斥免。況此所坐。不輕而重。而乍罷卽仍。殆若非臣莫可。臣誠惝怳。尤不知措躬之所也。臣若徒恃寵靈。恬然冒膺旣誤之地。重陷罪戾。則臣身顚沛。固不足恤。而其於僨國事而累聖簡何哉。且同罪僚堂。旣出其代。臣獨仍據。有壞廉防。召牌荐降。進身無路。坐犯違逋。尤增悚蹙。玆敢略陳至懇。仰瀆崇嚴。伏乞聖慈。俯垂諒察。亟削臣職。仍治臣罪。以肅朝綱。以安微分。千萬幸甚。答曰。省疏具悉。卿其勿辭行公。
정조 7년
癸卯十二月十七日辰時。上御觀物軒。左承旨入侍時。行左承旨朴祐源。假注書朴能源。記事官李崑秀尹行任。以次進伏訖。上曰。大臣閣臣諸承旨。皆待令於春塘臺。儒生亦令來待於集春門外。食堂亦使備待。可也。賤臣承命出傳。還又進伏。上曰。內閣臣入來者幾何。注書出去知入。賤臣出傳回奏曰。鄭民始徐浩修鄭志儉徐有防金憙徐龍輔。已爲入來云矣。上曰。注書持標信。出付宣傳官。開集賢門以待。可也。賤臣承命出。上仍命退。諸臣以次退出。